b'\n_START_ARTICLE_\nNavaho Indijanci\n_START_PARAGRAPH_\nNavaho (Navajo), jedan od najve\xc4\x87ih indijanskih naroda sjeverno od Meksika, koji prema informacijama Bureau of Indian Affairs (Ureda za indijanske poslove) 1960. ima 90 000 pripadnika. Dana\xc5\xa1nji broj im je me\xc4\x91utim daleko ve\xc4\x87i, a ve\xc4\x87ina obitava u velikom rezervatu Navaho, gdje imaju svoje plemensko sredi\xc5\xa1te, gradi\xc4\x87 Window Rock. Rezervat se prostire na ogromnom podru\xc4\x8dju sjeveroisto\xc4\x8dne Arizone, sjeverozapadnog New Mexica, i susjednim krajevima jugoisto\xc4\x8dnog Utaha (25,000 \xc4\x8detvornih milja).\n_START_SECTION_\nIme\n_START_PARAGRAPH_\nIme "navaho" do\xc5\xa1lo je od naziva Tewa Indijanaca Navah\xc3\xba, koje se odnosilo na veliko podru\xc4\x8dje obra\xc4\x91enog tla, a dano je i biv\xc5\xa1em pueblu Tewa. Naziv se kasnije \xc5\xa1iri na pleme Navaho, koje su \xc5\xa0panjolci nazivali \'Apaches de Navaj\xc3\xb3\xe2\x80\x99, zato \xc5\xa1to su se ovi nastanili na podru\xc4\x8dju plemena Tewa i blizu njega, te da bi se razlikovali od Apa\xc4\x8da. Sami sebe oni pak nazivaju Din\xc3\xa9\' (=ljudi). Razna druga plemena nazivala su ih pod mnogim drugim imenima. Pleme Ute ih je nazivalo P\xc3\xa1gowitch - "no\xc5\xbeevi od trske" (reed knives) a pleme Zu\xc3\xb1i "divlji kojoti" (wild coyotes). Njihovi prvi ro\xc4\x91aci Apa\xc4\x8di, s kojima su nekada \xc4\x8dinili jedan narod, prema lokaciji ih prozva\xc5\xa1e "oni \xc5\xa1to \xc5\xbeive na granici s Jutima" (those who live on the border of the Ute). Ostali nazivi bili su: Hua\'\xc4\xbamh\xc3\xba\'u (pleme Havasupai), Ta-c\xc3\xa1b-c\xc3\xad-nyu-m\xc5\xb1h (Hopi) , Y\xc3\xa1tilatl\xc3\xa1vi (Tonto Apa\xc4\x8di), Oop (ili) Oohp (kod Indijanaca Pima).\n_START_SECTION_\nKlasifikacija\n_START_PARAGRAPH_\nNavaho jezik jedan je od jezika porodice Athapaskan, i pripada skupini apa\xc4\x8dkih (Apachean), odnosno ju\xc5\xbenih athapaskanskih jezika, kojima jo\xc5\xa1 pripadaju chiricahua, lipan, kiowa apache, jicarilla, mescalero i san carlos. Preci Ju\xc5\xbenih Atapaska navodno su prije 1000. godine do\xc5\xa1li na podru\xc4\x8dje ameri\xc4\x8dkog Jugozapada, mo\xc5\xbeda i ne\xc5\xa1to kasnije, gdje su nai\xc5\xa1li na stalno naseljene i miroljubive seoske Indijance koji su im jezi\xc4\x8dno bili nesrodni.\n_START_SECTION_\nSocijalna organizacija\n_START_PARAGRAPH_\nNavaho, kao i Irokezi te njima srodni Apa\xc4\x8di, pripadaju matrilinearnim zajednicama, \xc5\xa1to se izmijenilo zbog novog zakona Sjedinjenih Dr\xc5\xbeava. Stani\xc5\xa1te je bilo (ka\xc5\xbee Uwe Wesel) matrilokalno, ali \xc5\xbeena se stjecala otkupom za konje, a postoji i oko 60 klanova, u najnovije doba oko 130. Prelaskom sa starog nomadskog na\xc4\x8dina \xc5\xbeivota i odlaskom u rezervate Navaho se po\xc4\x8dinju baviti ov\xc4\x8darstvom. Matrilinearnim naslje\xc4\x91em \xc5\xbeena je vlasnik svega, i mu\xc5\xa1karac do \xc5\xbeene mora do\xc4\x87i otkupom za konje. Bogatstvo u konjima omogu\xc4\x87ava mu da se mo\xc5\xbee o\xc5\xbeeniti u bogatijim klanovima. Ovaj obi\xc4\x8daj, prema U. Weselu, kod Navaha 19. stolje\xc4\x87a javlja se po\xc4\x8detkom raspada matrifokalnosti. Ameri\xc4\x8dka vlada kasnije ukida matrilinearne obi\xc4\x8daje Navaha.  _NEWLINE_Klanove Navaha prema mitu stvorila je Sun Woman (\xc5\xbeenski kulturni heroj), od ko\xc5\xbee skinute s raznih dijelova svoga tijela:  prsiju, le\xc4\x91a,  ispod desne ruke, lijeve ruke i drugdje.  Klan je ostao veoma \xc5\xbeivo ukorijenjen me\xc4\x91u njima, i danas kada se na putu susretnu dva Navaha, prvo se predstavljaju svojom klanskom pripadno\xc5\xa1\xc4\x87u.\n_START_SECTION_\n\xc5\xbdivot i obi\xc4\x8daji\n_START_PARAGRAPH_\nNavaho su izvorno bili nomadsko pleme, veoma srodno Apa\xc4\x8dima i vjerojatno meksi\xc4\x8dkim Toboso, Jocome i Jano Indijancima. Zimu su provodili u poluukopanim hoganima, ljetna nastamba bila je zaklon od grmlja i granja. Bavili su se lovom na losove, antilope i jelene. Od susjednih pueblo plemena preuzeli su obradu tla (kukuruz i grah) ali su se bavili i sakupljanjem. Nakon \xc5\xa1to je u ranom 17. stolje\xc4\x87u uvedena ovca, oni znatno mijenjaju svoj \xc5\xbeivot, ovca je istisnula lov i poljoprivredu i oni postaju pastirsko pleme. _NEWLINE_Nastambe_NEWLINE_Hogan je tradicionalna nastamba Navahosa napravljena od drvenih trupaca i granja, obljepljena zemljom i blatom. Zimska nastamba dijelom je ukopana u zemlju. Ipak dvije su glavne vrste hogana, mu\xc5\xa1ki i \xc5\xbeenski.  _NEWLINE_Suvremeni hogan. _NEWLINE_Odje\xc4\x87a_NEWLINE_Odje\xc4\x87a se kod Navaho mu\xc5\xa1karaca i \xc5\xbeena izra\xc4\x91ivala od jelenje ko\xc5\xbee, koju u kasnije doba zamjenjuje pamuk. Sastoji se kod mu\xc5\xa1karaca od ko\xc5\xa1ulje bez okovratnika, prega\xc4\x8da do ispod koljena i mokasina (moccasins). Tradicionalna no\xc5\xa1nja Navaho-\xc5\xbeena sastoji se od mokasina visokih do koljena, pamu\xc4\x8dne suknje i duge bluze bez rukava. Nakit, obi\xc4\x8dno od srebra, nose i mu\xc5\xa1karci i \xc5\xbeene.\n_START_SECTION_\nUmjetnost\n_START_PARAGRAPH_\nSlikanje pijeskom (sand painting) [\'iik\xc3\xa1\xc3\xa1h] je najpoznatija umjetnost Navaho Indijanaca ceremonijalnog slikanja raznobojnim zrncima pjeska, Indijanci ga nalaze u pustinji Painted Desert, oko 240 km (150 milja) od Grand Canyona u podru\xc4\x8dju nacionalnog parka Petrified Forest,  prostire se na preko 19,000 \xc4\x8detvornih kilometara. Ovo podru\xc4\x8dje pripada rezervatima Indijanaca Hopi i Navaho. Znanje slikanja pijeskom dali su im \xe2\x80\x98Sveti ljudi\xe2\x80\x99 (Holy People) koji su \xc5\xbeivjeli u Podzemlju (Underworld). Slike stvaraju uz obredno pjevanje pjesama u  raznim ritualima: Holyway rituali dovode do izlje\xc4\x8denja. Evilway [H\xc3\xb3ch\'\xc3\xadj\xc3\xad] pjesme su zapravo njhov oblik egzorcizma, istjerivanja \xc4\x91avla, dok se Lifeway [\'Iin\xc3\xa1\xc3\xa1j\xc3\xad] pjesmama saniraju \xc5\xa1tete prouzrokovane acidentima. Sand painting [\'iik\xc3\xa1\xc3\xa1h] ceremonije dio su svih Holyway ceremonija i ve\xc4\x87ine H\xc3\xb3ch\'\xc3\xadj\xc3\xad (Evilway) ceremonija, u ceremonijama \'Iin\xc3\xa1\xc3\xa1j\xc3\xad (Lifeway) ne koriste se._NEWLINE_Srebro i tirkiz.  Osim ovaca, Navahi od \xc5\xa0panjolaca naslje\xc4\x91uju i umjetnost obrade srebra i tirkiza (doot kl\'izhii), od kojega su po\xc4\x8deli primitivnim pomagalima izra\xc4\x91ivati srebrno prstenje i drugi nakit. Tirkiz za ove Indijance predstavlja sveti kamen. Navaho ga nosi kao feti\xc5\xa1._NEWLINE_Navaho-pokriva\xc4\x8di.  Takozvani \'Navaho blanket\', \xc5\xbeene ovog plemena izra\xc4\x91uju ih na primitivnim tkala\xc4\x8dkim stanovima. Ovi pokriva\xc4\x8di lijepih su boja i \xc5\xbeene ih danas \xc4\x8desto proizvode zbog prodaje.\n_START_SECTION_\nReligija\n_START_PARAGRAPH_\n\xc5\xa0amanizam. _NEWLINE_Narod Navaho  ima \xc5\xa1amansku religiju, poput Siouxa i raznih drugih plemena, poznavali su \xc5\xa1amane-berda\xc5\xa1e (berdache), koji su istovremeno bili veoma po\xc5\xa1tovani ali i prezirani zbog svoje prirode. Ashon nutli\' (ili Nadle; tirkizni hermafrodit), kako ih zovu Navahosi, mogli su biti ro\xc4\x91eni kao hermafroditi, ali su se mogli i sami proglasiti nadle-\xc5\xa1amanom, ovi drugi su svakako bili transvestiti, a obla\xc4\x8dili su se poput \xc5\xbeena. Navahi vjeruju u postojanje raznih bogova, duhova i kulturnih heroja. Predod\xc5\xbebu o paklu i raju nemaju, nego vjeruju u budu\xc4\x87i \xc5\xbeivot koji \xc4\x87e provesti s ljudima u  donjem svijetu. Oni su svakako ovisni o vjerovanjima u magiju i raznih  vrsta \xc5\xa1amana koji imaju veliki utjecaj me\xc4\x91u njima._NEWLINE_U originalnom Navaho-mitu, kako navodi Aileen O\'Bryan, svijet je stvaran pet puta. Peti je onaj u kojemu mi danas \xc5\xbeivimo._NEWLINE_Kod Navaha postoji i vjerovanje u neku vrstu \xc4\x8dudovi\xc5\xa1ta nalik vukodlacima, koje nazivaju na svom jeziku Yee Naaldlooshii \xc5\xa1to doslovce zna\xc4\x8di \'onaj koji hoda na \xc4\x8detiri noge\', \xc5\xa1to je na ameri\xc4\x8dkom-engleskom prevedeno kao \'skinwalkers\'. Skinwalker (ko\xc5\xbeohoda\xc4\x8d) je mu\xc5\xa1ki ili \xc5\xbeenski \xc5\xa1aman. On (ona) mo\xc5\xbee uzeti oblik, brzinu i snagu bilo koje \xc5\xbeivotinje koje \xc5\xbeeli, i koristiti magiju mogu da bi prokleli ljude i uzrokovati im patnju i smrt. Navahi i danas vjeruju da lako mogu odr\xc5\xbeavati brzinu jure\xc4\x8deg automobila, \xc4\x8ditati tu\xc4\x91e misli, ili namamiti ljude iz svojih domova opona\xc5\xa1aju\xc4\x87i krik djeteta. Na ovu temu snimljen je 2006. godine i film Skinwalkers.\n_START_SECTION_\nPopulacija\n_START_PARAGRAPH_\nPrema Mooneyu (1928)  Navahi su 1680. imali oko 8,000 du\xc5\xa1a; 7,300 (1867.); 9,000 (1869); 17,204 (1890); 20,000 (1900); 30,000 (1923); u novom mileniju preko 140,000.\n_START_SECTION_\nNavaho danas\n_START_PARAGRAPH_\nNavahi danas \xc5\xbeive pod imenom Navajo Nation. Uzgoj ovaca, proizvodnja nakita od srebra i tirkiza, te \'navaho-pokriva\xc4\x8di\' koji se prodaju turistima \xc4\x8dine ovim ljudima jedan od izvora zarade. U novije vrijeme na podru\xc4\x8dju rezervata otkriven je plin, uranij, i drugi minerali, koji bi plemenu trebali osigurati sigurniju budu\xc4\x87nost. Oni ipak danas spadaju u jednu od najsiroma\xc5\xa1nijih zajednica ameri\xc4\x8dkih domorodaca.'